นายกรัฐมนตรี พอใจยอดผู้ติดเชื้อโควิด-19 ลดลงต่อเนื่อง
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า สถานการณ์ผู้ติดเชื้อโควิด-19 ประจำวันนี้ (4 ตุลาคม 2564) พบผู้ติดเชื้อรายใหม่จำนวน 9,930 คน และจำนวนผู้เสียชีวิตต่ำกว่า 100 รายต่อเนื่อง 3 วันติดต่อกัน สะท้อนความบริหารสถานการณ์โควิด -19 ของรัฐบาลและความร่วมมือร่วมใจของบุคลากรทางการแพทย์และประชาชนทุกภาคส่วนได้เป็นอย่างดี ผลสัมฤทธิ์ที่ผ่านมาตั้งแต่วันที่ 30 กันยายน – 4 ตุลาคม 2564 ตัวเลขยอดผู้ติดเชื้อและเสียชีวิตอยู่ในเกณฑ์ลดลง นอกจากนี้องค์การเภสัชกรรม เตรียมขายชุดตรวจ ATK สำหรับประชาชน ในราคา 40 บาท เริ่มวันที่ 18 ตุลาคมนี้ ผ่านร้านขายยาขององค์การเภสัชกรรม 8 สาขาทั่วกรุงเทพ ระยะแรก 2 ล้านชุด เพื่อให้ประชาชนเข้าถึงชุดตรวจเร็ว ATK ในราคาที่เหมาะสมนายกรัฐมนตรี ชื่นชมที่ประชาชนปรับตัวและทยอยออกมาใช้ชีวิตแบบวิถีใหม่กันแล้ว ภายหลังการปรับมาตรการของ ศบค. ให้ผ่อนคลายกิจกรรม/กิจการต่างๆ มากขึ้น ประกอบกับรัฐบาลเดินหน้าฉีดวัคซีนตามแผน ทำให้ยอดผู้ติดเชื้อเริ่มค่อยๆ ลดลงอย่างต่อเนื่อง อย่างไรก็ตาม ในส่วนของวัคซีนทางเลือกโมเดอร์นา จำนวน 1.9 ล้านโดส มีการเปลี่ยนแปลงกำหนดการส่งมอบจากเดือนตุลาคมเป็นเดือนพฤศจิกายน ซึ่งทางบริษัท ซิลลิค ฟาร์มา จำกัด ได้ออกมาชี้แจงสาเหตุแล้วซึ่งจะเร่งรัดส่งมอบวัคซีนที่มีคุณภาพให้แก่ประเทศไทยโดยเร็วที่สุด ดังนั้นมั่นใจว่ารัฐบาลเดินมาถูกทางแล้ว สถานการณ์จะคลี่คลายอีกในไม่ช้า ขอให้ทุกคนเชื่อมั่นและดูแลตัวเองเคร่งครัดต่อไป